
Informatīvais ziņojums 
“Par valsts sabiedrības ar ierobežotu atbildību "Paula Stradiņa klīniskā universitātes slimnīca" plānoto fiskālo ietekmi uz vispārējās valdības budžeta bilanci 2026. – 2030. gadā”

I. Ievads

VSIA “Paula Stradiņa klīniskās universitātes slimnīca” (turpmāk - PSKUS) ir klasificēta vispārējās valdības sektorā atbilstoši Eiropas Savienības nacionālo un reģionālo kontu sistēmas metodoloģijai un ar savu saimniecisko darbību ietekmē vispārējās valdības budžeta bilanci (tostarp fiskālo telpu) un parādu. Veselības ministrija (turpmāk – VM), atbilstoši likuma “Par valsts budžetu 2026. gadam un budžeta ietvaru 2026., 2027. un 2028. gadam” 17. pantam, kas nosaka, ka vispārējās valdības sektorā iekļautās valsts kapitālsabiedrības negatīvā ietekme uz vispārējās valdības budžeta bilanci, 2027. un 2028. gadā drīkst pārsniegt 5 000 000 euro tad, ja ir saņemta Ministru kabineta piekrišana, ir sagatavojusi informatīvo ziņojumu par PSKUS plānotajiem zaudējumiem 2027. - 2028. gadā. 
	PSKUS negatīvās ietekmes uz vispārējās valdības budžeta bilanci 2027. un 2028. gadā prognozes ir izstrādātas, balstoties uz PSKUS 2025. gada un 2026. gada 6 mēnešu darbības un finanšu rezultātiem, kā arī spēkā esošajiem valsts apmaksāto veselības aprūpes pakalpojumu finansēšanas nosacījumiem. Prognozes veidošanā ņemts vērā, ka pašreizējie pakalpojumu apmaksas nosacījumi nenodrošina PSKUS sniegto veselības aprūpes pakalpojumu faktisko izmaksu segšanu pilnā apmērā, tādējādi saglabājot risku PSKUS negatīva finanšu rezultāta un attiecīgi negatīvas ietekmes uz vispārējās valdības budžeta bilanci veidošanai arī turpmākajos periodos.
	Ņemot vērā to, ka PSKUS finansējumu par valsts apmaksāto veselības aprūpes pakalpojumu sniegšanu saņem atbilstoši normatīvajos aktos noteiktajiem tarifiem, PSKUS darbība būs apgrūtināta, gan saistībā ar apgrozāmo līdzekļu nepietiekamību, gan nepietiekamām investīcijām infrastruktūras atjaunošanai, kas nākotnē var ietekmēt sniegto veselības aprūpes pakalpojumu pieejamību un kvalitāti, kā arī kavēt pakalpojumu attīstību, jo valstī noteiktajos veselības aprūpes pakalpojumu tarifos joprojām nav iekļauts faktiskais inflācijas ietekmētais izmaksu pieaugums ārstniecības līdzekļiem, pacientu ēdināšanai, komunālajiem pakalpojumiem, medicīnas iekārtu atjaunošanas izmaksām un citām izmaksu pozīcijām. Līdz ar to, lai nodrošinātu PSKUS darbības turpmāku stabilitāti, būtisks nosacījums ir atbilstoši, savlaicīgi zināmi un stabili pakalpojumu apmaksas nosacījumi, tādējādi garantējot apmaksas nosacījumu ilgtspēju, kas sniedz iespēju nodrošināt nepieciešamo pakalpojumu apjomu, kā arī iespēju īstenot uzsāktos attīstības plānus.
	Izvērtējot PSKUS 2025. gada un 2026. gada 6 mēnešu darbības un finanšu rezultātus, secināms, ka, saglabājoties līdzšinējām tendencēm, PSKUS finanšu stabilitāte un ilgtspēja turpmākajos periodos var būtiski pasliktināties. Ņemot vērā nepieciešamību vienlaikus nodrošināt augstu un valstiski nozīmīgu ārstniecības pakalpojumu apjomu, kā arī attīstīt stratēģisko funkciju īstenošanai nepieciešamo ārstniecības, infrastruktūras, izglītības un pētniecības kapacitāti, pastāv risks, ka pie pašreizējiem finansēšanas nosacījumiem pieaugs neatbilstība starp PSKUS ieņēmumiem un tās faktiskajām darbības izmaksām.
	Vienreizēji papildu naudas līdzekļu piešķīrumi varētu sniegt īstermiņa atbalstu PSKUS finanšu situācijas stabilizēšanai un mazināt likviditātes riskus, tomēr tie nerisinātu finanšu problēmas strukturālos cēloņus. Ilgtermiņa finanšu stabilitātes nodrošināšanai nepieciešams pārskatīt valsts apmaksāto veselības aprūpes pakalpojumu finansēšanas modeli, nodrošinot tā atbilstību faktiski sniegto pakalpojumu apjomam, struktūrai un izmaksām. Pretējā gadījumā vienreizēji finanšu līdzekļu piešķīrumi būtu uzskatāmi par īstermiņa risinājumu, kas neatrisina ilgstošo neatbilstību starp PSKUS ieņēmumiem un pamatdarbības izmaksām.

II. PSKUS ietekme uz vispārējās valdības budžeta bilanci 2026. - 2030. gadā

2026. gada 27. augustā PSKUS iesniedza Valsts kases “ePārskati” sistēmā anketu par Kapitālsabiedrības ietekmi uz vispārējās valdības sektora budžeta bilanci un parādu (iesniegšanas periods - 2026.gada 2.pusgads) periodā no 2026. gada līdz 2030. gadam (sk. pielikumu). Prognozētā negatīvā ietekme uz vispārējās valdības budžeta bilanci pārsniedz 5 000 000 euro visā prognozēšanas periodā.
1. tabula
PSKUS ietekme uz vispārējās valdības budžeta bilanci 2026. - 2030. gadā, euro

	RĀDĪTĀJS
	2026
	2027
	2028
	2029
	2030

	Sākotnējās ietekmes prognozes

	Ieņēmumi
	210 130 180
	211 048 075
	211 975 611
	212 913 088
	213 094 685

	Izdevumi
	217 578 799
	217 676 256
	215 911 805
	217 822 407
	217 816 528

	Neto aizdevumi (+)/neto aizņēmumi (-)
	-7 448 619
	-6 628 181
	-3 936 194
	-4 909 319
	-4 721 843

	Aktualizētās ietekmes prognozes

	Ieņēmumi
	210 130 180
	211 048 075
	211 975 611
	212 913 088
	213 094 685

	Izdevumi
	217 563 948
	219 655 185
	221 692 342
	219 286 893
	217 640 632

	Neto aizdevumi (+)/neto aizņēmumi (-)
	-7 433 768
	-8 607 110
	-9 716 731
	-6 373 805
	-4 545 947

	Izmaiņas

	Neto aizdevumi (+)/neto aizņēmumi (-)
	14 851
	-1 978 929
	-5 780 537
	-1 464 486
	175 896



PSKUS finanšu pārskata rezultāts un ietekme uz vispārējās valdības budžeta bilanci tiek noteikti pēc atšķirīgiem principiem, tādēļ šo rādītāju apmēri savstarpēji nesakrīt.
Salīdzinot ar ietekmes prognozēm, kas tika iesniegtas, izstrādājot Ministru kabineta 2026. gada 24. februārī, PSKUS prognozētā negatīvā ietekme uz vispārējās valdības budžeta bilanci būtiski pasliktinājusies – 2027. gadā par 2,0 milj. euro, 2028. gadā par 5,8 milj. euro un 2029. gadā par 1,5 milj. euro. Tādējādi prognozētā negatīvā ietekme pārsniedz normatīvajos aktos noteikto 5,0 milj. euro slieksni ne tikai 2027. gadā, bet arī 2028. un 2029.  gadā. PSKUS aktualizētās negatīvās ietekmes prognozi ir sagatavojusi, ņemot vērā 2025. gada darbības un finanšu rezultātus, kā arī 2026. gada sākumā saņemto finanšu paziņojumu no Nacionālā veselības dienesta par līdzekļu apjomu valsts nodrošināto veselības aprūpes pakalpojumu apmaksai. Prognozē plānoto ieguldījumu ietekme uz vispārējās valdības budžeta bilanci ir atspoguļota atbilstoši aktualizētajiem projektu īstenošanas termiņiem un finansējuma sadalījumam pa gadiem. Līdz ar to prognozētā negatīvā ietekme atsevišķos gados ir lielāka nekā iepriekš iesniegtajā prognozē. Ņemot vērā pašreizējo finanšu situāciju, neraugoties uz veiktajiem pasākumiem negatīvās ietekmes mazināšanai, aktuālā finanšu rezultāta prognoze joprojām saglabājas negatīva. Slimnīcas izmaksu struktūras specifika ierobežo iespējas samazināt izmaksas, neietekmējot pacientu ārstēšanas un drošības kvalitāti.
PSKUS sagatavotā negatīvās ietekmes prognoze liecina, ka, saglabājoties pašreizējai valsts apmaksāto veselības aprūpes pakalpojumu finansēšanas politikai, PSKUS turpmākā darbība un attīstība būs būtiski apgrūtināta. Ierobežotie finanšu resursi var radīt nepietiekamu apgrozāmo līdzekļu apjomu un ierobežot iespējas veikt nepieciešamās investīcijas infrastruktūras atjaunošanā un attīstībā. Savukārt ilgstoši nepietiekams finansējums var negatīvi ietekmēt PSKUS spēju attīstīt un pilnveidot sniegto veselības aprūpes pakalpojumu klāstu, pieejamību un kvalitāti.
	VM kā PSKUS kapitāla daļu turētāja vērš uzmanību uz to, ka PSKUS ieņēmumus par valsts apmaksāto veselības aprūpes pakalpojumu sniegšanu saņem atbilstoši normatīvajos aktos noteiktajiem tarifiem un citiem pakalpojumu apmaksas nosacījumiem. Vienlaikus pastāvošā pakalpojumu apmaksas sistēma pilnā apmērā neatspoguļo pakalpojumu sniegšanas faktiskās izmaksas, tostarp inflācijas ietekmē pieaugušās ārstniecības līdzekļu, pacientu ēdināšanas, komunālo pakalpojumu, medicīnisko iekārtu uzturēšanas un atjaunošanas, kā arī citu ar ārstniecības pakalpojumu sniegšanu saistīto resursu izmaksas. Spēkā esošais veselības pakalpojumu tarifa aprēķins nenodrošina pakalpojumu sniegšanas faktisko izmaksu kompensēšanu, jo tarifa aprēķinā izmantotie elementi galvenokārt balstās uz iepriekšējo periodu datiem, kas var būtiski atšķirties no reālās situācijas preču un pakalpojumu tirgū.
	PSKUS finanšu ilgtspēja ir cieši saistīta ar valsts apmaksāto veselības aprūpes pakalpojumu finansēšanas modeļa atbilstību faktiskajām pakalpojumu sniegšanas izmaksām. Tādēļ būtiska nozīme ir savlaicīgai un sistemātiskai tarifu un to aprēķinā izmantoto izmaksu elementu pārskatīšanai, ņemot vērā faktiskās izmaksas, inflācijas ietekmi un citu izmaksu faktoru izmaiņas, kā arī pietiekami prognozējamiem pakalpojumu apmaksas nosacījumiem un efektīvai pakalpojumu plānošanai.
	Papildus VM vērš uzmanību uz to, ka PSKUS kā no publiskas personas atkarīgā nekomerciālā kapitālsabiedrība, kas nodrošina valsts apmaksātos veselības aprūpes pakalpojumus, darbojas īpašos tirgus apstākļos. Proti, valsts apmaksāto veselības aprūpes pakalpojumu segmentā Nacionālais veselības dienests ir PSKUS pakalpojumu pasūtītājs un apmaksātājs, kura rīcībā esošais valsts budžeta finansējums un noteiktie pakalpojumu apmaksas nosacījumi būtiski ietekmē gan apmaksājamo pakalpojumu apjomu, gan par to sniegšanu saņemamo finansējumu. Tādējādi PSKUS iespējas ietekmēt šo pakalpojumu cenas un apmaksas apjomu ir ierobežotas, savukārt kapitālsabiedrībai vienlaikus ir jānodrošina tai noteikto ārstniecības funkciju nepārtraukta izpilde un jāsedz ar šo funkciju īstenošanu saistītās faktiskās izmaksas.
	Ja pašreizējās tendences PSKUS saimnieciskajā darbībā saglabāsies un finansējums arī turpmāk neatbildīs pakalpojumu sniegšanas faktiskajām izmaksām, pastāv risks, ka PSKUS finanšu situācija turpinās pasliktināties, vienlaikus saglabājoties nepieciešamībai nodrošināt lielu ārstniecības pakalpojumu apjomu un attīstīt slimnīcas stratēģisko funkciju īstenošanai nepieciešamo ārstniecības, infrastruktūras, izglītības un pētniecības kapacitāti. Vienreizēji papildu finansējuma piešķīrumi var sniegt īstermiņa atbalstu finanšu situācijas stabilizēšanai, taču tie paši par sevi nenovērš strukturālo neatbilstību starp pakalpojumu sniegšanas faktiskajām izmaksām un par to nodrošināšanu saņemto finansējumu. Ja netiks risināts šīs neatbilstības cēlonis, saglabāsies risks, ka finansiālās grūtības atkārtosies.
	Līdz ar to PSKUS ilgtermiņa finanšu stabilitātes nodrošināšanai nepieciešams ne tikai izvērtēt kapitālsabiedrības finanšu vadības un darbības efektivitātes pilnveidošanas iespējas, bet arī nodrošināt valsts apmaksāto veselības aprūpes pakalpojumu finansēšanas modeļa pilnveidošanu. Tam nepieciešami ekonomiski pamatoti, savlaicīgi pārskatīti un prognozējami pakalpojumu apmaksas nosacījumi, kas pēc iespējas atbilst pakalpojumu faktiskajām sniegšanas izmaksām un ļauj PSKUS plānot savu darbību ilgtermiņā, nodrošināt nepieciešamo veselības aprūpes pakalpojumu apjomu un īstenot slimnīcas stratēģiskos attīstības plānus.
VM, apzinoties ierobežoto fiskālo telpu un nepieciešamību nodrošināt valsts budžeta ilgtspēju, atbalsta tādu kompensējošu pasākumu izvērtēšanu un īstenošanu, kas mazina negatīvo ietekmi uz vispārējās valdības budžeta bilanci, primāri paredzot izdevumu samazināšanas un ieņēmumu palielināšanas iespējas.
Vienlaikus VM vērš uzmanību, ka veselības nozare jau darbojas ierobežota finansējuma apstākļos, nodrošinot valsts apmaksātos veselības aprūpes pakalpojumus pieejamo finanšu un personāla resursu ietvaros. PSKUS turpina īstenot izdevumu un resursu vadības pasākumus, pārskatot iekšējo resursu sadalījumu un izmaksu efektivitāti. Tomēr turpmāka izdevumu samazināšana bez izvērtējuma par tās ietekmi uz pakalpojumu pieejamību, kvalitāti un savlaicīgumu var radīt riskus valsts noteikto veselības aprūpes funkciju izpildei un ilgtermiņā palielināt nepieciešamību pēc papildu valsts budžeta finansējuma.
Ņemot vērā minēto, VM kompensējošu pasākumu noteikšanā par prioritāti uzskata iespējas, kas ļauj panākt fiskālo efektu, pēc iespējas saglabājot veselības aprūpes pakalpojumu pieejamību un kvalitāti. Veselības ministrija kā PSKUS kapitāla daļu turētāja apņemas sadarbībā ar kapitālsabiedrību izvērtēt izdevumu optimizācijas iespējas, administratīvo un saimniecisko izmaksu mazināšanu, resursu efektīvākas izmantošanas iespējas, kā arī citus īstenojamus pasākumus ar identificējamu un pamatotu ietekmi uz vispārējās valdības budžeta bilanci un veicināt to īstenošanu savas kompetences ietvaros.
VM savas kompetences ietvaros sadarbībā ar PSKUS izvērtēs iespējamos kompensējošos pasākumus, nosakot to potenciālo fiskālo ietekmi, īstenošanas termiņus un ietekmi uz veselības aprūpes pakalpojumu pieejamību un kvalitāti. Ja izvērtējuma rezultātā tiks secināts, ka nepieciešamo fiskālo efektu nav iespējams sasniegt, īstenojot izdevumu optimizācijas vai ieņēmumu palielināšanas pasākumus, neapdraudot veselības aprūpes pakalpojumu nodrošināšanu, VM sadarbībā ar PSKUS izvērtēs alternatīvus risinājumus, to iespējamo ietekmi uz valsts budžetu un veselības aprūpes sistēmas ilgtspēju, kā arī sagatavos priekšlikumus turpmākajai rīcībai.

III. PSKUS finansiālās situācijas raksturojums

2025. gada finanšu rezultāti un 2026. gada pirmajā pusgadā konstatētais finansējuma deficīts kopumā liecina par ilgstošu un sistēmisku neatbilstību starp PSKUS sniegto valsts apmaksāto veselības aprūpes pakalpojumu apjomu un struktūru, šo pakalpojumu faktiskajām izmaksām un tiem piešķirto finansējumu. Minētā neatbilstība nav vērtējama tikai kā atsevišķu veselības aprūpes programmu vai pakalpojumu finansējuma jautājums, bet rada būtisku risku PSKUS finanšu stabilitātei un ilgtermiņa darbības un attīstības iespējām.
2025. gadā PSKUS kopējie ieņēmumi sasniedza 208,6 milj. euro, kas, salīdzinot ar 2024. gadu, bija par 5,0 milj. euro jeb 2,45 % vairāk, savukārt kopējās izmaksas palielinājās līdz 221,5 milj. euro jeb par 17,2 milj. euro jeb 8,4 %. Tādējādi izmaksu pieaugums būtiski pārsniedza ieņēmumu pieaugumu, un pārskata gadu PSKUS noslēdza ar 12,9 milj. euro zaudējumiem. Salīdzinot ar 2024. gadu, zaudējumu apmērs bija palielinājies par 12,2 milj. euro. Būtiska nozīme šādu finanšu rezultātu veidošanā bija valsts apmaksāto veselības aprūpes pakalpojumu finansēšanas nosacījumiem un spēkā esošās tarifu metodikas ierobežojumiem.
2025. gada rezultāti liecina, ka finansējuma neatbilstība skar ne tikai atsevišķus pakalpojumu veidus, bet arī PSKUS pamatdarbību kopumā. Vairāk nekā 80% PSKUS ieņēmumu veido valsts apmaksātie veselības aprūpes pakalpojumi, tādēļ slimnīcas finanšu stabilitāte ir tieši atkarīga no tā, vai noteiktais finansējums un pakalpojumu tarifi atbilst faktiskajām pakalpojumu sniegšanas izmaksām. 2025. gadā īpaši izteikta neatbilstība tika konstatēta DRG (Diagnosis-related group) programmā, kur sniegto stacionāro pakalpojumu faktiskās izmaksas pārsniedza piešķirto finansējumu par 7,5 milj. euro jeb vidēji 184 euro uz vienu ārstēto pacientu. Papildus tam sirds ritma traucējumu ārstēšanas programmā finansējuma deficīts sasniedza 4,9 milj. euro.
Šo tendenci apstiprina arī 2026. gada pirmā pusgada finanšu dati. Valsts apmaksāto stacionāro veselības aprūpes pakalpojumu finansējuma deficīta aplēse, neieskaitot virs līguma summas apmaksājamos pakalpojumus, jau sešu mēnešu laikā sasniedza 10,3 milj. euro. No minētā deficīta 6,9 milj. euro attiecināmi uz DRG programmu, 0,4 milj. euro – transplantāciju programmām, 0,3 milj. euro – akūtajām programmām, 2,5 milj. euro – piemaksājamām manipulācijām un pēc iesniegtajiem rēķiniem apmaksājamiem veselības aprūpes pakalpojumiem, 0,1 milj. euro – paliatīvās un hroniskās aprūpes programmām un 0,1 milj. euro – plānveida programmām. 
Papildus stacionāro pakalpojumu finansējuma deficītam sekundārajā ambulatorajā veselības aprūpē finansējuma deficīts aplēsts 0,9 milj. euro apmērā, savukārt ambulatoro laboratorisko pakalpojumu finansējumā – 0,11 milj. euro apmērā.
Tādējādi 2026. gada pirmajos sešos mēnešos identificētais finansējuma deficīts stacionārajos, sekundārajos ambulatorajos un laboratoriskajos pakalpojumos kopumā veido vismaz 11,3 milj. euro. Turklāt šajā apmērā nav ietverta tarifu neatbilstība faktiskajām pakalpojumu izmaksām un inflācijas ietekme. Līdz ar to 11,3 milj. euro raksturo identificēto finansējuma trūkumu, bet ne tā kopējo apmēru, kas var būt lielāks. 
2026. gada pirmā pusgada dati apstiprina, ka 2025. gadā konstatētā finansējuma neatbilstība turpinās un tai ir strukturāls raksturs. Ja sešu mēnešu laikā vien stacionāro pakalpojumu finansējuma deficīts sasniedz 10,3 milj. euro, bet kopējais identificētais deficīts, ietverot ambulatoros un laboratoriskos pakalpojumus, pārsniedz 11 milj. euro, finansējuma neatbilstība nav skaidrojama tikai ar atsevišķu periodu vai programmu īslaicīgu finansējuma nepietiekamību. Tā liecina par ilgstošu neatbilstību starp PSKUS pacientu struktūru, sniegto pakalpojumu izmaksām un spēkā esošo valsts apmaksāto veselības aprūpes pakalpojumu finansēšanas modeli.
Finansējuma nepietiekamību papildus pastiprina pakalpojumu programmu skaita palielināšana un finansējuma sadrumstalotība. PSKUS kā V līmeņa slimnīcai ir jānodrošina augstas sarežģītības pacientu ārstēšana, tostarp pacientiem ar multimorbiditāti un smagām kombinētām patoloģijām, kuru ārstēšana vienas hospitalizācijas vai ārstēšanas epizodes laikā var ietvert vairākas izmaksu ietilpīgas diagnostikas un ārstniecības manipulācijas. Šādu pacientu ārstēšanas faktiskās izmaksas ne vienmēr pilnā apmērā atspoguļojas spēkā esošajos tarifos. Vienlaikus finansējuma sadalījums pa atsevišķām programmām ierobežo iespējas elastīgi pārdalīt pieejamos līdzekļus atbilstoši faktiskajam pacientu pieprasījumam un PSKUS sniegto pakalpojumu struktūrai.
Finansējuma neatbilstības ietekme izpaužas arī PSKUS apgrozāmo līdzekļu pieejamībā. 2026. gada pirmā pusgada beigās bija uzkrāti 2,3 milj. euro neapmaksātu, bet jau sniegtu veselības aprūpes pakalpojumu, tostarp 1,2 milj. euro stacionārajās programmās, 1,0 milj. euro ambulatorajos pakalpojumos un 0,1 milj. euro laboratorijas pakalpojumos. Tas nozīmē, ka PSKUS jau ir nodrošinājusi attiecīgo pakalpojumu sniegšanu un ar to saistīto resursu patēriņu, taču par daļu no šiem pakalpojumiem finansējums pārskata perioda beigās vēl nebija saņemts. Šāda situācija palielina nepieciešamību pēc apgrozāmajiem līdzekļiem un var ierobežot PSKUS iespējas novirzīt finanšu resursus citām būtiskām darbības vajadzībām.
PSKUS finanšu stabilitāte vienlaikus ir cieši saistīta ar slimnīcas investīciju un attīstības vajadzībām. Neraugoties uz 12,9 milj. euro zaudējumiem 2025. gadā, PSKUS turpināja īstenot nozīmīgas investīcijas – 2025. gadā investīciju apjoms sasniedza 23,0 milj. euro, kas bija par 3,0 milj. euro jeb 15 % vairāk nekā 2024. gadā. Investīcijas tika veiktas nekustamajos īpašumos, medicīnas iekārtās un datortehnikā, tostarp izmantojot Eiropas Reģionālās attīstības fonda un Atveseļošanās fonda finansējumu. Būtiska daļa no šī finansējuma ir paredzēta konkrētu investīciju projektu īstenošanai un nav izmantojama PSKUS pamatdarbības izdevumu segšanai. Šīs investīcijas nodrošina PSKUS infrastruktūras un tehnoloģiskās bāzes attīstību, kas nepieciešama augstas sarežģītības veselības aprūpes pakalpojumu sniegšanai. Neraugoties uz sarežģīto finansiālo situāciju, finanšu rezultāta prognozē ir iekļautas investīcijas no PSKUS pašu līdzekļiem, no kurām lielākā daļa paredzēta infrastruktūras projektu pabeigšanai. Ņemot vērā projektu īstenošanas gaitā radušos izaicinājumus, lielāko daļu plānoto investīciju nav iespējams segt no projektu finansējuma. Līdz ar to attiecīgās izmaksas jāsedz no PSKUS pašu līdzekļiem, radot papildu finansiālo slogu, kura rašanos un apmēru PSKUS nevar pilnībā kontrolēt vai ietekmēt.
2. tabula
PSKUS plānotās investīcijas no pašu līdzekļiem (milj. EUR)
	Nosaukums
	2026
	2027
	2028
	2029
	2030

	Intelektuālais īpašums
	0,13
	0,2
	0,2
	0,2
	0,2

	Kustamais īpašums
	1,2
	2,0
	1,5
	1,5
	1,5

	Nekustamais īpašums
	2,5
	3,3
	5,4
	2,6
	0,5

	Investīcijas kopā, milj.EUR
	3,8
	5,5
	7,1
	4,3
	2,2



Vienlaikus investīciju projektu finansējums neatrisina pamatdarbības finansējuma nepietiekamību. Investīciju projektu īstenošana nodrošina atsevišķu infrastruktūras, medicīnas tehnoloģiju vai informācijas tehnoloģiju attīstības vajadzību segšanu, savukārt PSKUS ikdienas darbības nodrošināšanai nepieciešami pietiekami un izmaksām atbilstoši ieņēmumi no valsts apmaksātajiem veselības aprūpes pakalpojumiem. Ja pamatdarbības finansējums ilgstoši nesedz faktiskās pakalpojumu sniegšanas izmaksas, rodas risks, ka pieejamie finanšu resursi, kas būtu novirzāmi attīstībai un investīcijām, arvien lielākā apmērā jāizmanto pamatdarbības finansēšanai.
Ņemot vērā PSKUS funkciju un nozīmi valsts veselības aprūpes sistēmā, šādas finansējuma neatbilstības ilgstoša saglabāšanās rada riskus, kas pārsniedz atsevišķa finanšu gada rezultātus. PSKUS iespējas samazināt izmaksas ir ierobežotas ar slimnīcai noteikto funkciju un sniedzamo pakalpojumu specifiku. Augstas sarežģītības pacientu ārstēšana, ārstēšanas pēctecības nodrošināšana, dzīvību uzturošas terapijas nepārtrauktība un nepieciešamo medikamentu un tehnoloģiju pieejamība ir būtiska PSKUS funkciju sastāvdaļa. Tādēļ finansējuma neatbilstības novēršana nav risināma tikai ar iekšējiem efektivitātes pasākumiem.
Kopumā 2025. gada un 2026. gada pirmā pusgada finanšu dati liecina, ka PSKUS finanšu rezultātu negatīvā tendence ir cieši saistīta ar ilgstošu neatbilstību starp valsts apmaksāto veselības aprūpes pakalpojumu faktiskajām izmaksām un to finansējumu. 2025. gadā PSKUS zaudējumi sasniedza 12,9 milj. euro. Vienlaikus būtiska finansējuma neatbilstība tika identificēta DRG programmā – 7,5 milj. euro – un sirds ritma traucējumu ārstēšanas programmā – 4,9 milj. euro. Savukārt 2026. gada pirmajos sešos mēnešos identificētais finansējuma deficīts sasniedza vismaz 11,3 milj. euro, bet neapmaksāto, jau sniegto pakalpojumu apjoms – 2,3 milj. euro.
Minētie rādītāji liecina, ka, saglabājoties pašreizējiem valsts apmaksāto veselības aprūpes pakalpojumu finansēšanas nosacījumiem un tarifu pieejai, PSKUS finanšu stabilitātes nodrošināšana ilgtermiņā kļūs arvien sarežģītāka. Finansējuma neatbilstība var turpināt radīt spiedienu uz apgrozāmajiem līdzekļiem un ierobežot iespējas novirzīt pietiekamus resursus infrastruktūras un tehnoloģiskās bāzes atjaunošanai, kā arī jaunu un esošo veselības aprūpes pakalpojumu attīstībai. Tādēļ PSKUS ilgtermiņa finanšu stabilitātei būtiska ir tāda valsts apmaksāto veselības aprūpes pakalpojumu finansēšanas sistēma, kas nodrošina savlaicīgu tarifu un finansējuma pārskatīšanu atbilstoši faktiskajām pakalpojumu izmaksām, pacientu struktūras izmaiņām un izmaksu, tostarp inflācijas, pieaugumam.
Finansējuma atbilstība faktiskajām pakalpojumu izmaksām ir īpaši būtiska, ņemot vērā PSKUS kā V līmeņa slimnīcas lomu un pienākumu nodrošināt augstas sarežģītības pacientu ārstēšanu, ārstēšanas pēctecību, dzīvību uzturošas terapijas nepārtrauktību un nepieciešamo medikamentu pieejamību. Ilgstoša neatbilstība starp sniegto pakalpojumu izmaksām un to finansējumu rada ne tikai finansiālu slogu, bet arī riskus PSKUS darbības stabilitātei un turpmākajai attīstībai. Saglabājoties pašreizējiem finansēšanas nosacījumiem, PSKUS iespējas nodrošināt nepieciešamās investīcijas infrastruktūras un tehnoloģiskās bāzes atjaunošanā, attīstīt veselības aprūpes pakalpojumus un saglabāt nepieciešamo kapacitāti augstas sarežģītības pacientu ārstēšanai tiks būtiski ierobežotas.

IV. Priekšlikumi turpmākajai rīcībai

Ņemot vērā iepriekš minēto, VM aicina Ministru kabinetu:
1. pieņemt zināšanai Veselības ministrijas iesniegto informatīvo ziņojumu “Par valsts sabiedrības ar ierobežotu atbildību "Paula Stradiņa klīniskā universitātes slimnīca" plānoto fiskālo ietekmi uz vispārējās valdības budžeta bilanci 2026. – 2030. gadā”;
2. pieņemt zināšanai, ka valsts sabiedrības ar ierobežotu atbildību "Paula Stradiņa klīniskā universitātes slimnīca" ietekme uz vispārējās valdības budžeta bilanci 2026. gadā ir - 7 433 768  euro, 2027. gadā - 8 607 110 euro, 2028. gadā -9 716 731 euro, 2029. gadā -6 373 805 euro un 2030. gadā - 4 545 947 euro;
3. pieņemt zināšanai, ka Finanšu ministrija, izstrādājot likumprojektu “Par valsts budžetu 2027. gadam un budžeta ietvaru 2027., 2028., 2029. un 2030. gadam”, ņem vērā 2. punktā norādīto VSIA "Paula Stradiņa klīniskā universitātes slimnīca" ietekmi uz vispārējās valdības budžeta bilanci.

Pielikumā: Anketa par Kapitālsabiedrības ietekmi uz vispārējās valdības sektora budžeta bilanci un parādu (iesniegšanas periods - 2026.gada 2.pusgads) periodā no 2026. gada līdz 2030. gadam (datne: VMzinp_170926_PSKUS_zaudejumi_2026-2030.xlsx).


Veselības ministrs 								Hosams Abu Meri

